Meie nägime radarit tehases mõistagi varjava kuplita. Radar koosneb väikebussi mõõtu konteinerist, milles peitub juhtimiselektroonika, ning selle kohal pöörlevast radariantennist. Meie variandis on põhi- ehk primaarantenni kohal veel teine, väiksem: see lubab vajaduse korral uue radariga ka tsiviillennundust juhtida. Tsiviillennunduses saadab iga lennuk ise signaale, mis lennuki identifitseerivad, nii võib tsiviilradar olla hoopis väiksema võimsusega - ent peab see-eest oskama lennukite transpondereilt saabuvaid signaale lugeda.